Prófkjörið hafið – Stefán Hrafn í flokkinn – vefræn barátta Þetta er skrifað að kvöldi föstudags 22. nóvember , fyrri kjördags í prófkjöri okkar sjálfstæðismanna í Reykjavík . Veðrið hefur verið einstaklega gott í dag og margir lagt leið sína á kjörstað . Þegar við Rut fórum að kjósa í Valhöll um klukkan 17.30 var þar margt manna , án þess að við þyrftum þó að bíða í röð . Skiptir miklu , að sem flestir nýti sér þetta tækifæri til að láta að sér kveða við val fólks á framboðslista okkar sjálfstæðismanna í Reykjavík . Vil ég enn á ný hvetja til þátttöku í prófkjörinu , gildi þess eykst í réttu hlutfalli við þátttökuna í því . Vil minna á , að kosningunni lýkur klukkan 18.00 , laugardaginn 23. nóvember . Stefán Hrafn í flokkinn Þegar ég var að kjósa , hitti ég meðal annars Stefán Hrafn Hagalín , tölvu-áhrifamann og blaðamann , í sömu erindagjörðum í Valhöll , en sérstaka athygli vakti , að í dag ákvað hann að ganga í Sjálfstæðisflokkinn og kom á kosningaskrifstofu mína að Sæbraut 8 til þess . Sagt er frá þessari ákvörðun Stefáns Hrafns með þessum hætti á strik.is í dag : „ Þeir sem fylgjast grannt með þjóðmálaumræðunni muna væntanlega margir eftir endurtekinni gagnrýni Stefáns á forystu og stefnu Samfylkingarinnar og hreyfingar jafnaðarmanna . Jafnframt skrifaði hann ítrekað til stuðnings Birni fyrir síðustu borgarstjórnarkosningar . Þessi formlegu hamskipti Stefáns núna koma þess vegna kannski fáum á óvart . Hann hafði alla tíð hátt um þá skoðun sína að hægrikratar ættu ekki margra annarra kosta val en að styðja Sjálfstæðisflokkinn og syrgði mjög í pistlum sínum þá tíð þegar Alþýðuflokkurinn var um margt staðsettur hægra megin við íhaldið . Formleg innganga Stefáns í Sjálfstæðisflokkinn verða að teljast allnokkur tíðindi , því þarna er á ferðinni náfrændi Jóns Baldvins Hannibalssonar af svonefndri eðalkrataætt , fyrrverandi framkvæmdastjóri Sambands ungra jafnaðarmanna , sem var aðstoðarframkvæmdastjóri Alþýðuflokksins um skeið og fréttastjóri Alþýðublaðsins um árabil . ” Ég var síðdegis í þætti hjá Hallgrími Thorsteinssyni á útvarpi Sögu með Stefáni Hrafni og Eiríki Bergmann Einarssyni , sem er hægri-krati og einn af stofnendum www.kreml.is með Stefáni Hrafni . Var greinilegt á Eiríki Bergmann , að honum þótti mikill missir af félaga sínum inn í raðir okkar sjálfstæðismanna . Stefán Hrafn taldi hins vegar ljóst , að ekki væri neins að vænta af Samfylkingunni . Er Stefán Hrafn síður en svo hinn eini úr hópi svonefndra eðalkrata , sem telur sig eiga litla samleið með Samfylkingunni , vegna þess hve vinstri sinnuð hún er , þar sem Össur Skarphéðinsson líti til dæmis til Lionels Jospins , hins fallna leiðtoga franskra sósíalista , sem fyrirmyndar , en eins og kunnugt er hafa franskir sósíalistar næstum orðið að engu , eftir illa útreið Jospins í frönsku forsetakosningunum s.l. vor . Hefur verið ánægjulegt að geta tekið á móti nýjum og góðum liðsmönnum við Sjálfstæðisflokkinn í skrifstofu minni . Hvaða skoðun , sem menn hafa á prófkjörum , eru þau einstök leið til að ná tengslum við þá , sem kjósa að ganga til liðs við flokk vegna þess , að þeir hafa augastað á einstaklingi í framboði fyrir hann . Kosningabarátta vegna prófkjörsins hefur verið vinsamleg . Hún hefur að mestu verið háð á síðum Morgunblaðsins og á blaðið heiður skilinn fyrir það rými , sem lagt er undir kynningu á einstökum frambjóðendum . Formið , sem blaðið hefur valið til þess , er ákjósanlegt , því að síðurnar með stuttu hvatningarorðunum svala að minnsta kosti forvitni margra . Efnið höfðar að sjálfsögðu misjafnlega til lesenda , en með þessari þátttöku í prófkjörum áréttar Morgunblaðið , hve mikilvægu hlutverki það gegnir í skoðanamyndandi umræðum í landinu . www.mbl.is skiptir einnig máli í kosningabaráttunni , því að margir frambjóðendur hafa valið að hafa þar tengingar í auglýsingum inn á vefsíður sínar . Hefur pólitískum vefsíðum fjölgað töluvert vegna þessa prófkjörs og annarra að undanförnu . Verður forvitnilegt að fylgjast með því , hve mörgum þeirra verður viðhaldið fram yfir þingkosningar og hvernig stjórnmálanotkun netsins þróast á næstu vikum og mánuðum . Í tilefni af prófkjörinu ákvað ég að stíga enn nýtt skref við þróun vefsíðu minnar í samvinnu Hugsmiðjuna og taka upp vefstjórnarkerfið Eplica , sem auðveldar alla umsýslu vefja og býður upp á notendavænt viðmót til að skrifa , gefa út og viðhalda vefsíðum . Hefur verið unnið að þessum breytingum nú í vikunni og eins og sjá má hefur útlit síðunnar minnar þegar breyst mikið . Ég á hins vegar sjálfur eftir að læra á að nýta mér kosti Eplicu og ætla að tileinka mér þá á eins skömmum tíma og mér er fært . Á meðan ég er að fikra mig áfram bið ég trausta lesendur síðu minnar að sína mér skilning og þolinmæði . Fyrst og síðast hvet ég þó til þess núna , að allir , sem vettlingi geta valdið , nýti sér rétt til að kjósa í prófkjörinu í Reykjavík og muni eftir mér í 3. sætið .